Diari Oficial de la Generalitat Valenciana


Sumari del DOGV 4234, del 23-04-2002 (2002/3894)

RESOLUCIÓ de 4 de març de 2002, del conseller de Sanitat, que adequa el format del document oficial informatitzat, recepta del Sistema Nacional de la Salut de la Comunitat Valenciana editat pel Gestor Integral e la Prestació Farmacèutica, Gaia.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2002/03/04/(1)/dof/vci/html**

### Dades del document

Número de DOGV
:   4234

Data del DOGV
:   23-04-2002

Secció del DOGV
:   I. DISPOSICIONS GENERALS

Número del document
:   2002/3894


Data del document
:   04-03-2002

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * document oficial
    * servei nacional de sanitat
    * farmacologia
    * legislació
    * medicament

RESOLUCIÓ de 4 de març de 2002, del conseller de Sanitat, que adequa el format del document oficial informatitzat, recepta del Sistema Nacional de la Salut de la Comunitat Valenciana editat pel Gestor Integral e la Prestació Farmacèutica, Gaia. [2002/X3894]
  
El Reial Decret 1.910/1984, de 26 de setembre, defineix la recepta mèdica com el document normalitzat pel qual el facultatiu metge legalment capacitat prescriu la medicació al pacient per tal que la dispensen les farmàcies. La recepta mèdica esdevé l'instrument de comunicació i informació entre el facultatiu que prescriu i indica el tractament, la farmàcia que ha de dispensar-lo i el pacient a qui se li administra el producte.
  
Posteriorment la recepta oficial de la Conselleria de Sanitat té el marc normatiu en l'Ordre de 23 de maig de 1994 que, en aplicació del Reial Decret 1.910/1984, estableix els models de receptes oficials de la prestació farmacèutica del Sistema Nacional de la Salut. En l'annex d'aquesta ordre s'indiquen els criteris de normalització, i s'especifica que les receptes esmentades seran identificades i impreses en colors diferents segons el col·lectiu de població a què aniran destinades, de manera que se'n permeta la identificació inequívoca. Aquesta ordre, igual com el reial decret, assenyala com a data de validesa de la recepta el termini de deu dies des de la data de la prescripció. També estableixen les dades que obligatòriament ha de consignar-hi el facultatiu, entre els quals figura la data.
  
En la pràctica assistencial quotidiana d'instauració de tractaments, mitjançant la prescripció en suport de paper de la recepta s'ha observat que pot comportar, en alguns casos, que pel fet d'emplenar-la de manera manual tinga un grau de llegibilitat que no sempre siga l'adequat, i aquest fet és un dels factors que pot originar problemes relacionats amb l'administració correcta del medicament. En uns casos per errada en la interpretació correcta de la prescripció, amb la dispensació d'una especialitat diferent de la indicada, en altres perquè no s'informa adequadament el pacient sobre les pautes posològiques, i fins i tot per ser incorrecta la forma d'administració que fa le pacient mateix, que pot ser deguda al desconeixement o l'oblit dels advertiments o precaucions que cal observar.
  
Tot això fa que l'administració sanitària, vetlant per l'ús racional del medicament en l'àmbit del Sistema Nacional de la Salut, pose a disposició dels professionals i dels pacients un model de recepta en què clarament s'identifica la seua prescripció en tots els aspectes rellevants, aportant-li informació complementària en el volant d'instruccions.
  
La Conselleria de Sanitat en aquest sentit concep la recepta, a més de com a instrument d'informació i comunicació, com el resultat que forma part del procés assistencial, concebent la prestació farmacèutica integrada en la història farmacoterapèutica del pacient, amb personalitat pròpia en la història clínica única de la Comunitat Valenciana. Aquesta concepció d'unitat requereix la uniformitat de criteris que permeta incorporar informació homogènia, la qual cosa es fa mitjançant la incorporació del Sistema d'Informació Sanitària, i és en aquesta faceta concreta de la prescripció el Mòdul de Prescripció del Gestor Integral de la Prestació Farmacèutica Gaia qui presta aquests serveis al professional sanitari.
  
La Conselleria de Sanitat té competències reconegudes per a poder incloure els elements de numeració control propis que estime convenients per a la identificació i el control, a més de les dades comunes establides. En aquest sentit, l'avanç de la tecnologia fa possible que la identificació individualitzada i unívoca de cada recepta puga ser adjudicada des de la Conselleria de Sanitat, a través del sistema Gaia, amb una assignació directa en el moment de l'emissió individual, i també que la prescripció siga impresa per mitjans ofimàtics, de manera que siga ben llegible.
  
La Conselleria de Sanitat completa els criteris de normalització establits per a les receptes del Sistema Nacional de la Salut per assolir els objectius següents:
  
1r. Facilitar a cada pacient l'accés als medicaments i productes inclosos en la prestació farmacèutica que li són necessaris per a la recuperació de la salut, sense que això comporte una reducció del seguiment farmacoterapèutic que puga influir en el seu estat de salut, ni una excessiva disponibilitat de medicaments que puguen no ser utilitzats pel pacient i generar una desviació ineficient de recursos sense cap justificació i amb una gran potencialitat de risc per al pacient.
  
2n. Facilitar al facultatiu la disponibilitat d'informació actualitzada sobre tot l'arsenal terapèutic, de manera que li aporte dades que li permeten seleccionar el principi actiu, la presentació o l'especialitat farmacèutica que crega més convenient per al tractament dels seus pacients.
  
3r. Intervenir en factors que incidisquen a fi d'anul·lar els problemes possibles de mediació que puguen derivar-se d'interpretacions errònies dels agents que intervenen en el cicle de la prescripció - dispensació - administració del medicament producte prescrit.
  
El facultatiu realitza la prescripció del fàrmac seleccionat amb escriptura llegible i aportant totes les dades per a la identificació. El farmacèutic realitzarà la dispensació inequívoca mitjançant la identificació completa del producte prescrit, i el principal beneficiari en serà el pacient mateix, que rep amb les màximes garanties el producte prescrit pel facultatiu, amb una informació clara i adequada de les instruccions, de la pauta posològica i administració.
  
4t. Adequar el procés assistencial dels pacients, possibilitant la detecció d'interaccions medicamentoses i informant-ne els facultatius prescriptors. Es crea una història farmacoterapèutica per a cada pacient. S'hi aniran recollint les diferents prescripcions que se li puguen fer des de qualsevol àmbit dels serveis sanitaris públics, independentment del tipus de prescripció, ja que s'inclou també en aquest registre personalitzat la medicació estrangera, la prescrita per altres facultatius o especialistes, la medicació sotmesa al visat i fins i tot la medicació no finançada que siga prescrita per sistema Gaia.
  
5é. Detectar fraus o abusos en els recursos destinats a la prestació farmacèutica. Per a això es posa a disposició dels facultatius una ferramenta que els permet assumir la responsabilitat de la utilització correcta del document d ela recepta mèdica. En la prescripció de les receptes, en el moment mateix de l'emissió, s'efectuarà la impressió del codi de barres que generarà una identificació individualitzada. El problema de la custòdia de talonaris, que pot originar la possible existència de furts, quedarà limitat, quasi exclusivament, a una possible utilització incorrecta per part dels facultatius de les claus personals d'accés al sistema sanitari informàtic.
  
La normativa de la recepta mèdica estableix els criteris de normalització respecte a seu contingut i dimensions aproximades, que hauran d'observar els organismes diferents competents en la matèria, criteris que es mantenen tant quant a la forma com quant al color de la lletra d'impressió amb què s'editen les receptes: roig per al col·lectiu pensionista, verd per a actius i blau per als accidents laborals.
  
Per tot això, i fent ús de les competències que tinc atribuïdes, resolc:
  
Primer. Principis generals
  
La Conselleria de Sanitat , amb l'objectiu de potenciar l'ús racional de la prestació farmacèutica, facilitant la disponibilitat òptima dels medicaments als pacients, estableix per a les receptes informatitzades els criteris de prescripció següents:
  
A. Tractaments de duració inferior a 10 dies: tractaments aguts o curts.
  
- El facultatiu determina la duració del tractament que ha de ser inferior a deu dies.
  
- El facultatiu té com a ferramenta auxiliar el sistema d'informació Gaia, mitjançant el qual calcula per al producte que ha prescrit i d'acord amb la posologia establida, el nombre d'envasos requerits i, a partir de les dades definides, les receptes necessàries per a cobrir el tractament.
  
- El facultatiu imprimeix les receptes necessàries per a aquests deu dies, amb un límit per a cada lliurament de 4 receptes del mateix producte.
  
- Totes les receptes tindran la data d'emissió igual que la data de prescripció.
  
- El pacient podrà acudir a qualsevol farmàcia perquè se li dispensen les receptes prescrites.
  
B. Tractaments superiors a deu dies: tractaments crònics o prolongats.
  
- El facultatiu determina la duració del tractament instaurat, amb un límit màxim d'un any.
  
- El facultatiu té com a ferramenta auxiliar els sistema d'informació Gaia, mitjançant el qual calcula, per al producte que ha prescrit i d'acord amb la posologia establida, el nombre d'envasos requerits i, segons aquestes dades, les receptes necessàries per a cobrir el tractament establit.
  
- El facultatiu podrà lliurar al pacient les receptes per a cobrir un tractament màxim de 90 dies, i limitant el lliurament a 4 receptes per producte.
  
- Les receptes duran totes la mateixa data d'emissió, però dates diferents de prescripció, a partir de les quals s'establirà la validesa de la recepta. La recepta caduca als deu dies naturals comptadors des de la data de la prescripció, raó per la qual aquesta dada estarà destacada en el document.
  
- El pacient podrà acudir a la farmàcia que trie i després de la presentació de les receptes se li dispensaran segons la data de la prescripció. El farmacèutic no podrà acceptar receptes abans de la data de prescripció ni després del termini de validesa establit.
  
C. Tractaments no finançables:
  
- El facultatiu que requerisca prescriure al seu pacient un medicament o producte no finançable utilitzarà l'imprés corresponent, aplicant els mateixos criteris que en els apartats anteriors.
  
- El pacient acudirà amb la seua recepta a l'oficina de farmàcia que desitge, en la qual, després de la presentació de la recepta i del pagament íntegre del cost (PVP), li serà dispensada la medicació.
  
- El farmacèutic custodiarà i arxivarà aquestes receptes segons la normativa vigent en la matèria.
  
Segon. Instauració de tractaments
  
El facultatiu prescriptor en el moment d'instaurar el tractament amb el medicament en definirà la duració, i la posologia per aquell pacient, auxiliat pel sistema d'informació Gaia, calcularà els envasos i les receptes necessaris per a aquell període i editarà només les receptes que haurà de lliurar al pacient d'acord amb l'esquema de tractament especificat en l'apartat anterior.
  
En la prescripció de fórmules magistrals i productes que no tenen unitat de dosificació estandarditzada (pomades, cremes, gases, gels, cotó en pèl, etc.) que possibiliten de preveure la duració de l'envàs, si el facultatiu vol establir tractaments prolongats planificats haurà d'introduir la duració prevista per ell per a la utilització de l'envàs per part del pacient, a fi de poder calcular els envasos necessaris i emetre les receptes amb les dates de prescripció planificades corresponents.
  
Tercer. Data d'emissió i data de prescripció
  
La data d'emissió és la que correspon al dia real de la impressió de la recepta.
  
La data de prescripció és la que es calcula segons els contingut de la presentació seleccionada pel facultatiu, i que determinarà el dia de requeriment per a una altra recepta per a donar continuïtat al tractament.
  
Les receptes prescrites duran per a la utilització del primer envàs data d'emissió coincident amb la data de prescripció. Les receptes consecutives duran la data d'emissió del dia de la impressió, i diferents dates de prescripció ajustades als càlculs de la data real d'utilització.
  
Quart. Validesa de la recepta
  
La validesa de la recepta es de deu dies a partir del mateix dia de la data de prescripció.
  
Els pacients no han de presentar les receptes per a la dispensació per part de les oficines de farmàcia en una data anterior a la data de prescripció.
  
Les oficines de farmàcia no poden dispensar les receptes abans de la data de validesa de la prescripció en la recepta establida, ni després de deu dies comptadors des del dia establit per a la data de prescripció.
  
Si el farmacèutic, segons la normativa, fa una substitució en el producte prescrit pel facultatiu, marcarà el quadre corresponent, amb la llegenda ?Substitució?, i empararà aquest acte professional amb el seu segell i la seua signatura.
  
Cinqué. Codi de barres. Identificació individualitzada
  
Cada recepta té un codificació única que en permet la identificació unívoca.
  
A fi i efecte de fer òptims la gestió, el control i la inspecció de la impressió, i la distribució i el lliurament de receptes, el procediment es dissenya de manera que una vegada emplenada la prescripció amb totes les dades i validada, és en l'emissió i impressió de la recepta quan es grava el codi de barres, que en aquest moment se li assigna a aquesta prescripció.
  
Sisé. Finançament de les receptes
  
La recepta prescrita pel facultatiu que imprimeix auxiliat pel procés informatitzat Gaia permet identificar cada tipus de recepta pel codi de barres i pel color dels caràcters de la impressió, amb la qual cosa s'aconsegueix una identificació inequívoca del col·lectiu a què va destinada i de la seua aportació, en color roig, gratuïta; en color verd amb aportació, i en color blau, gratuïta per a accident laboral i malaltia professional sempre que la asseguradora per a accidents de treball i malalties professionals siga l'Institut Nacional de la Seguretat Social (INSS).
  
Les receptes finançades s'adaptaran al model establit en l'annex A, amb la diferenciació corresponent per la impressió del color dels caràcters.
  
La recepta prescrita amb productes no finançables estarà impresa en caràcters negres, i per a la dispensació el pacient n'haurà de pagar el cost íntegrament. S'adaptarà el disseny al model establit en l'annex B establit per a les receptes no finançables.
  
Seté. Competència de la Inspecció de Serveis Sanitaris
  
Supervisar i vigilar el compliment del contingut d'aquesta resolució és competència de la Inspecció de Serveis Sanitaris de la Conselleria de Sanitat.
  
Huité. Disposició addicional
  
Tots els agents que intervenen en el procés del cicle prescripció - dispensació observaran aquestes instruccions.
  
L'aplicació i utilització ?aquesta recepta es farà gradualment a mesura que s'anirà implantant el mòdul de prescripció Gaia en els centres sanitaris.
  
A mesura que s'avance en la incorporació de la innovació tecnològica ofimàtica als sistemes d'informació sanitària, s'inclourà en la prescripció mèdica la signatura electrònica.


Còpia Permalink ELI